สแกน 7 หุ้น “ลิสซิ่ง” งบปี 65 กำไรกระฉูด ชู HENG โตสุด 30%
คัด 7 หุ้น “ลิสซิ่ง” อวดงบปี 65 มีกำไรสุทธิเติบโตแข็งแกร่ง เมื่อเทียบกับงวดเดียวกันของปีก่อน รับรายได้ดอกเบี้ยและค่าธรรมเนียมเพิ่มขึ้น ชู HENG เติบโตเด่นสุด 30.33% 
ส่อง 7 หุ้น “ลิสซิ่ง” อวดงบปี 65 มีกำไรสุทธิเติบโตแข็งแกร่ง เมื่อเทียบกับงวดเดียวกันของปีก่อน รับรายได้ดอกเบี้ยและค่าธรรมเนียมเพิ่มขึ้น ชู HENG เติบโตเด่นสุด 30.33%
6 มี.ค. 2566

“ข่าวหุ้นธุรกิจออนไลน์” ขอนำเสนอข้อมูลงบการเงินบริษัทจดทะเบียน (บจ.) ในตลาดหลักทรัพย์ของกลุ่ม “ลิสซิ่ง”ว่าผลประกอบการงวดประจำปี 2565 เติบโตอย่างแข็งแกร่ง เมื่อเทียบกับงวดเดียวกันของปีก่อน สะท้อนว่าบริษัทมีพื้นฐานดีด้วยรายได้ และกำไรสุทธิเติบโตแข็งแกร่งอย่างต่อเนื่อง ได้แก่ HENG, ASK, JMT, KTC, SAK, TIDLOR, SGC รายละเอียดผลประกอบการสามารถดูจากตารางประกอบ

บริษัท เฮงลิสซิ่ง แอนด์ แคปปิตอล จำกัด (มหาชน) หรือ HENG รายงานผลการดำเนินประจำปี 2565 มีกำไรสุทธิอยู่ที่ 461.12 ล้านบาท เพิ่มขึ้น 30.33% เมื่อเทียบกับงวดเดียวกันของปีก่อนมีกำไรสุทธิ 353.80 ล้านบาท เป็นผลมาจากบริษัทมีรายได้รวม 2,124.4 ล้านบาท เพิ่มขึ้น 29.2% จากปีก่อนที่มีรายได้รวม 1,644.4 ล้านบาท ส่วนใหญ่มาจากรายได้ดอกเบี้ยจากสัญญาเงินให้กู้ยืม และรายได้ค่าธรรมเนียมและบริการ
ขณะที่ บริษัทหลักทรัพย์ กสิกรไทย จำกัด (มหาชน) ระบุว่า มีมุมมองเชิงบวกเนื่องจากเป้าหมายในปี 2566 ส่วนใหญ่ดีกว่าที่คาดไว้ ซึ่งผู้บริหารตั้งเป้าสินเชื่อปี 2566 เติบโต 30% รับเปิดสาขาใหม่ 151 สาขา และอัตราผลตอบแทนสินเชื่อ 19-19.5% เพิ่มขึ้นจากปี 2565 จากสัดส่วนสินเชื่อจำนำทะเบียนสูงขึ้น โดยมีผลเชิงบวกในด้านคุณภาพสินทรัพย์ควบคุมได้ ซึ่งแนวโน้มการเติบโตที่แข็งแกร่งด้วย CAGR ที่ 30% ซึ่งเท่ากับ PEG ที่ 0.6 เท่า
บริษัท เอเซียเสริมกิจลีสซิ่ง จำกัด (มหาชน) หรือ ASK รายงานผลการดำเนินงานงวดประจำปี 2565 มีกำไรสุทธิอยู่ที่ 1,512.14 ล้านบาท เพิ่มขึ้น 25.72% เมื่อเทียบกับงวดเดียวกันของปีก่อนมีกำไรสุทธิ 1,202.80 ล้านบาท เป็นผลมาจากการเติบโตของการปล่อยสินเชื่อใหม่ และการบริหารจัดการต้นทุน
ส่วน บริษัทหลักทรัพย์ เอเอสแอล จำกัด ระบุว่า แนวโน้มกำไรสุทธิของ ASK อยู่ที่ 1,718 ล้านบาท เพิ่มขึ้น 13.6% เมื่อเทียบกับงวดเดียวกันของปีก่อน ซึ่งจะถือเป็นกำไรนิวไฮต่อเนื่องอีกปี โดยล่าสุดจ่ายปันผลงวดปี 65 มีราคา 1.44 บาท หรือคิดเป็นอัตราเงินปันผลตอบแทนที่ดีราว 3.9% ทั้งนี้ให้ราคาเป้าหมายอยู่ที่ 37 บาท
บริษัท เจ เอ็ม ที เน็ทเวอร์ค เซอร์วิสเซ็ส จำกัด (มหาชน) หรือ JMT รายงานผลการดำเนินงานงวดประจำปี 2565 มีกำไรสุทธิอยู่ที่ 1,745.57 ล้านบาท เพิ่มขึ้น 24.65% เมื่อเทียบกับงวดเดียวกันของปีก่อนมีกำไรสุทธิ 1,400.37 ล้านบาท เป็นผลมาจากรายได้รวมอยู่ที่ 4,410 ล้านบาท เพิ่มขึ้น 22% เมื่อเทียบกับงวดเดียวกันของปีก่อนมีรายได้ 3,624.9 ล้านบาท ส่วนใหญ่มาจากรายได้จากการรับประกันภัย และรายได้ดอกเบี้ย รวมถึงเงินปันผล
โดย บริษัท หลักทรัพย์ ดาโอ (ประเทศไทย) จำกัด (มหาชน) ระบุว่า แนวโน้มประมาณการกำไรสุทธิปี 2566 อยู่ที่ 2.2 พันล้านบาท เพิ่มขึ้น 28% เมื่อเทียบกับงวดเดียวกันของปีก่อน หนุนโดยการเข้าซื้อหนี้เสียเพิ่มขึ้นที่ทุน 5 พันล้านบาทจากปริมาณที่สถาบันการเงินจะทยอยขายหนี้เสียออกมาเพิ่มขึ้น และรายได้ค่าธรรมเนียมเพิ่มขึ้น 52% เมื่อเทียบกับงวดเดียวกันของปีก่อนจากมูลหนี้รับจ้างที่สูงขึ้นภายหลังการสิ้นสุดมาตรการช่วยเหลือลูกหนี้ และรับจ้าง JKAM เพิ่มขึ้น รวมถึงการรับรู้ส่วนแบ่งกำไรจาก JKAM เพิ่มขึ้นเป็น 434 ล้านบาท โดยยังคงให้ราคาเป้าหมาย 64 บาท
บริษัท บัตรกรุงไทย จำกัด (มหาชน) หรือ KTC รายงานผลการดำเนินงานงวดประจำปี 2565 มีกำไรสุทธิอยู่ที่ 7,079.40 ล้านบาท เพิ่มขึ้น 20.42% เมื่อเทียบกับงวดเดียวกันของปีก่อนมีกำไรสุทธิ 5,878.69 ล้านบาท เป็นผลมาจากรายได้รวม 23,231 ล้านบาท เพิ่มขึ้น 8.3% เมื่อเทียบกับงวดเดียวกันของปีก่อน ส่วนใหญ่มาจากรายได้ดอกเบี้ย และรายได้ค่าธรรมเนียมที่เพิ่มขึ้น
นอกจากนี้ บริษัทหลักทรัพย์ เอเอสแอล จำกัด ระบุว่า แนวโน้มกำไรสุทธิทั้งปี 2566 อยู่ที่ 7,371 ล้านบาท โต 4% เมื่อเทียบกับงวดเดียวกันของปีก่อน ทำนิวไฮได้อีก 1 ปี ต่อเนื่องตามโมเมนตัมการจับจ่ายใช้สอยที่ดีขึ้นตามภาพเศรษฐกิจที่ดีขึ้นบนการคุมคุณภาพสินทรัพย์ที่ดีด้วยเช่นกัน โดยยังคงแนะนำซื้อลงทุน ราคาเป้าหมาย 57.25 บาท
บริษัท ศักดิ์สยามลิสซิ่ง จำกัด (มหาชน) หรือ SAK รายงานผลการดำเนินงานงวดประจำปี 2565 มีกำไรสุทธิอยู่ที่ 712.13 ล้านบาท เพิ่มขึ้น 17.23% เมื่อเทียบกับงวดเดียวกันของปีก่อนมีกำไรสุทธิ 607.48 ล้านบาท เป็นผลมาจากรายได้รวม 2,336 ล้านบาท เพิ่มขึ้น 26.4% เมื่อเทียบกับงวดเดียวกันของปีก่อนมีรายได้ 1,847.6 ล้านบาท ส่วนใหญ่มาจากรายได้ดอกเบี้ย และรายได้ค่าธรรมเนียมและบริการ
สำหรับ บริษัทหลักทรัพย์ เคจีไอ (ประเทศไทย) จำกัด (มหาชน) ระบุว่า คาดว่าสินเชื่อจะขยายตัว 20-25% ในปี 2566 ตามการเปิดสาขาใหม่เพิ่มอีก 200 สาขาในปีนี้ จากเดิม 210 สาขาในปี 2565 ซึ่งจะเป็นปัจจัยบวกเพียงหนึ่งเดียวที่ช่วยขับเคลื่อนกำไรของ บริษัท โดยประมาณการกำไรปี 2566 อยู่ที่ 5%
บริษัท เงินติดล้อ จำกัด (มหาชน) หรือ TIDLOR รายงานผลการดำเนินงานงวดประจำปี 2565 มีกำไรสุทธิอยู่ที่ 3,640.17 ล้านบาท เพิ่มขึ้น 14.87% เมื่อเทียบกับงวดเดียวกันของปีก่อนมีกำไรสุทธิ 3,168.91 ล้านบาท เป็นผลมาจากรายได้รวม 15,274.4 ล้านบาท เพิ่มขึ้น 26.8% เมื่อเทียบกับงวดเดียวกันของปีก่อนมีรายได้ 12,047.1 ล้านบาท ส่วนใหญ่มาจากรายรับดอกเบี้ยที่เพิ่มขึ้นจากการขยายตัวของพอร์ตสินเชื่อรวม รวมทั้งการเพิ่มขึ้นของรายได้ค่าธรรมเนียมและบริการซึ่งสัดส่วนหลักมาจากธุรกิจนายหน้าประกันชีวิตและประกันวินาศภัย
ด้าน บริษัทหลักทรัพย์ เอเอสแอล จำกัด ระบุว่า แนวโน้มกำไรทั้งปี 2566 ของ TIDLOR อยู่ที่ 3,917 ล้านบาท เพิ่มขึ้น 8% เมื่อเทียบกับงวดเดียวกันของปีก่อน จากการเติบโตของธุรกิจอย่างต่อเนื่องภายใต้การคุมเข้มคุณภาพสินทรัพย์ โดยให้ราคาเป้าหมายอยู่ที่ 32 บาท
บริษัท เอสจี แคปปิตอล จำกัด (มหาชน) หรือ SGC รายงานผลการดำเนินงานงวดประจำปี 2565 มีกำไรสุทธิอยู่ที่ 667.24 ล้านบาท เพิ่มขึ้น 12.51% เมื่อเทียบกับงวดเดียวกันของปีก่อนมีกำไรสุทธิ 593.03 ล้านบาท เป็นผลมาจากรายได้รวม 2,439 ล้านบาท เพิ่มขึ้น 37% เมื่อเทียบกับงวดเดียวกันของปีก่อนมีรายได้ 1,782 ล้านบาท ส่วนใหญ่มาจากรายได้ดอกเบี้ยรับจากสัญญาเช่าซื้อและเงินให้กู้ยืม